C 263/26
EL
Επίσημη Εφημερίδα της Ευρωπαϊκής Ένωσης
8.7.2022
Ο προσδιορισμός της προέλευσης με σφραγίδες επισήμανσης συμπληρώνεται με την προσθήκη πλάκας καζεΐνης, όπου αναγράφεται η ένδειξη «Grana Padano», το έτος παραγωγής και ένας αλφαριθμητικός κώδικας, ο οποίος προσδιορίζει με τρόπο μοναδικό κάθε χωριστό κεφάλι.
Το τυρί «Grana Padano», το οποίο έχει ωριμάσει τουλάχιστον επί 20 μήνες από τη μορφοποίηση των κεφαλιών εντός της περιοχής παραγωγής και το οποίο διαθέτει όλες τις ακόλουθες ιδιότητες, μπορεί να λάβει τον χαρακτηρισμό «RISERVA» («Επιλεγμένο»): — ταξινομείται ως «scelto sperlato» («πιστοποιημένη ανώτατη ποιότητα»)· — μάζα με ορατούς κόκκους και υφή που ξεκάθαρα θραύεται σε νιφάδες κατά μήκος ακτινωτών σχισμών· — ομοιόμορφο λευκό ή αχυροκίτρινο χρώμα· — απουσία ασυνήθιστων οσμών· — αρωματική και λεπτή γεύση.
Η κατάταξη στην κατηγορία «Grana Padano» RISERVA επικυρώνεται με δεύτερο σήμα, το οποίο τοποθετείται ως πυροσφραγίδα στο πλαϊνό μέρος των κεφαλιών κατόπιν αιτήματος των επιχειρήσεων, σύμφωνα με τους ίδιους κανόνες με αυτούς που προβλέπονται για την τοποθέτηση του σήματος της ΠΟΠ.
Το εν λόγω σήμα αποτελείται από έναν κύκλο, ο οποίος διχοτομείται εγκάρσια στο κέντρο από μια μεγάλη λωρίδα που οριοθετείται από παράλληλες άνω και κάτω γραμμές· στο κέντρο της εν λόγω λωρίδας, αναγράφεται η λέξη «RISERVA» με κεφαλαία γράμματα.
Στο άνω ημικύκλιο αναγράφεται η λέξη «OLTRE» με κεφαλαία γράμματα και ο αριθμός «20», ενώ στο κάτω ημικύκλιο αναγράφεται η λέξη «MESI» με κεφαλαία γράμματα (που σημαίνει «άνω των 20 μηνών»).
Τα τυριά που συσκευάζονται από εγκεκριμένους συσκευαστές πρέπει να φέρουν το λογότυπο «Grana Padano» στη συσκευασία.
Όταν το επίσημο σήμα που πιστοποιεί την τήρηση των προϋποθέσεων που επιτρέπουν τη χρήση της προστατευόμενης ονομασίας προέλευσης «Grana Padano» τυπώνεται στη συσκευασία, τα χαρακτηριστικά του, όπως περιγράφονται στην αρχή του παρόντος σημείου 3.6, είναι ελαφρώς διαφορετικά ως προς το ότι λείπουν τα γράμματα «G» και «P» από την επάνω και την κάτω γωνία του ρόμβου.
Αυτό εμφανίζεται με χρώμα φόντου Pantone 109 C, στο ίδιο σχήμα με το μαύρο στοιχείο του σχεδίου, αλλά ελαφρώς μεγαλύτερο.
Οι παράμετροι για την αναπαραγωγή του λογότυπου στη συσκευασία είναι οι εξής: